સાહિત્યલેખન અને શિક્ષણ ઉપરાંત ભરત-ગૂંથણ, સંગીત તથા ચિત્રકલા એમના શોખના વિષય હતા. એમની કાવ્યકૃતિઓ માટે સાહિત્યકારો ગૌરવ અનુભવતા; તો બીજી બાજુ એમનાં ચિત્રો જોઈને વિશ્વવિખ્યાત ચિત્રકાર નિકોલસ રોરિક પણ મુગ્ધ બની જતા. એમના કાવ્યસંગ્રહ ‘દીપશિખા’નાં બધાં જ ગીતો પાછળ તેમનાં ભાવવાહી ચિત્રો અંકાયાં છે. ભાવનાઓને શબ્દોની સાથે સાથે રેખામાં પણ ઉતારવાની બેવડી કલા એમને સાધ્ય હતી. ઈ.સ. 1934માં તેમને સેક્સરિયા પુરસ્કાર મળ્યો. ઈ.સ. 1944માં મંગલાપ્રસાદ પારિતોષિક તથા. ઈ.સ. 1956માં ભારત સરકાર તરફથી પદ્મભૂષણનો ખિતાબ તેમને પ્રાપ્ત થયાં. ઈ.સ. 1979માં સાહિત્ય અકાદમીની ફેલોશિપ મેળવનારાં તેઓ પ્રથમ ભારતીય મહિલા સાહિત્યકાર બન્યાં. ઈ.સ. 1983ની 18 મેના રોજ લખનૌના પ્રસિદ્ધ રવીન્દ્રનાથ હૉલમાં તત્કાલીન પ્રધાનમંત્રી ઈંદિરા ગાંધીને હસ્તે તેમને રૂપિયા એક લાખનો ભારત-ભારતી પુરસ્કાર અર્પણ થયો. પ્રતિભાસંપન્ન સાહિત્યકારોને અપાતું ભારતીય જ્ઞાનપીઠનું રૂપિયા દોઢ લાખનું પારિતોષિક મહાદેવી વર્માને ઈ.સ. 1985ની 28 નવેમ્બરે બ્રિટિશ વડાપ્રધાન માર્ગારેટ થેચરને હસ્તે દિલ્હીના એક વિશાળ સમારંભમાં અર્પણ કરવામાં આવ્યું. તેમની સાહિત્ય-કલાને ચોમેરથી અપૂર્વ સન્માન પ્રાપ્ત થયું.